
Europa-Parlamentets beslutning om situationen i Ungarn (2012/2511(RSP))

Europa-Parlamentet,
· der henviser til EU’s bestemmelser om grundlæggende værdier og frihedsrettigheder, navnlig artikel 2, 3 og 6 i traktaten om Den Europæiske Union og artikel 130 i traktaten om Den Europæiske Unions funktionsmåde,

· der henviser til forretningsordenens artikel 110, stk. 2,

A. der henviser til, at det ungarske parlament den 18. april 2011 vedtog landets nye forfatning med 262 stemmer for ud af parlamentets 386 medlemmer; 

B. der henviser til, at den nye forfatning afløser den kommunistiske forfatning af 1949 og til, at Ungarn som det eneste centraleuropæiske land ikke vedtog en ny forfatning efter kommunismens fald;

C. der henviser til, at den nye forfatning i fuld udstrækning har indarbejdet chartret om grundlæggende rettigheder og til, at der etableredes et nyere og mere retfærdigt valgsystem, der tilgodeser repræsentation af mindretal i parlamentet;

D. der henviser til, at et demokratisk valgt parlament, der repræsenterer borgerne, er en del af det essentielle grundlag for de europæiske demokratiske samfund og anerkendes som sådan i EU-traktaterne og i chartret om grundlæggende rettigheder; 

E. der henviser til, at Kommissionen har rejst visse spørgsmål vedrørende aspekter af lovgivningen, som kræver afklaring;

1. afviser de grundløse udfald mod Ungarn, som drager den ungarske regerings demokratiske engagement i tvivl; fastslår, at der er behov for en neutral og faktabaseret analyse fra Kommissionens side;

2. bekræfter, at medlemsstaterne har den suveræne beføjelse til at fastlægge deres forfatninger, og at dette princip er at sidestille med til folkets suverænitet, hvis formål er selvbestemmelse gennem demokrati;

3. gentager, at EU-retten respekterer medlemsstaternes beføjelser til at vedtage deres forfatninger med respekt for EU’s principper og værdier;

4. er af den mening, at alle medlemsstaterne skal efterleve EU-retten nøje i forbindelse med deres lovgivnings- og forvaltningsmæssige praksisser, og at al lovgivning, herunder primær ret i ethvert land, der er eller kandiderer til at være medlem af EU, skal afspejle og være i overensstemmelse med EU’s grundlæggende værdier, nemlig principperne for demokrati, retsstaten og de grundlæggende rettigheder;

5. støtter op om Kommissionens indsats for at sikre, at national ret er i overensstemmelse med både EU-traktaterne og de grundlæggende europæiske værdier og, i den konkrete sag, om den igangværende evaluering af de nye ungarske kardinallove;

6. opfordrer den ungarske regering til at arbejde tæt sammen med Kommissionen om at sikre, at den nye, nationale lovgivning stemmer overens med EU-retten og til, om nødvendigt, at foretage modifikationer;

7. støtter på grundlag af EU-traktaterne Kommissionens anbefalinger vedrørende de nye ungarske kardinalloves overensstemmelse med EU-retten og med EU-Domstolens kontrol;

8. pålægger sin formand at sende denne beslutning til Kommissionen, Rådet, medlemsstaternes regeringer og parlamenter og Republikken Ungarns præsident.

